
    KREVET OD DŽEMA

     

    Kako voljeti sebe kad pojela

sam danas previše kolača,

kad o Kafki pisala sam bolje

prije točno osam godina,

a ljubila se vještije prije dvije.

A sad, sad bojim se tijela, seksa,

strasti, lako preokrećem teme,

okrećem glavu i ne gledam u oči.

Imam špangice u kosi, uvijek

u suknji, duge, divlje kose,

šetam sa psom bez auta, auto

i erotična u romanu o ruži

i mimozi koja slabo poznaje

Bacha i virmane, a tumači

idealizam njemački na engleskom

jeziku i govori toplo kao muzička

kutija. To sam ja, kažem laku

noć svima, dam pusu mami,

tati, bratu, pa odem u ružičastu

sobu, na tepih, u krevet od džema

  
    AUTOEROTIKA

     

    Neke prijateljice kažu – samo muškarci

mogu dotaknuti sebe, njihov je organ

vani, nudi se svijetu, a naš, naš je

udubljen, stvoren samo da bude ispunjen,

i zato čemu ga dodirivati, čemu tražiti tajne,

one nisu date da ih znamo…

Ja im odgovaram da su u krivu, jer do

prvog vrhunca, htjele to priznati ili ne,

žena ipak najčešće dođe posve sama…

  
    ŽENE U ŠESNAESTOM STOLJEĆU

     

    Kako su živjele žene u vrijeme Elizabete,

jesu li imale zasebnu sobu,

jesu li bile čuvarice konja u kazalištu

blizu Londona ili su samo pjevale

balade svojoj djeci? Jesu li im govorili tad

da pisanje pjesama zamaglit će im ljepotu

otjerati udvarače, pa će ostati same?

Koliko je žena u šesnaestom stoljeću

rasipalo vrijeme, tonulo u tamu i bunilo,

tek kad su im umrli muževi, kad

je nestalo hrane, počele su pisati

konačno – imale su opravdanje;

pisale su i prodavale doduše slabašne

romane, bez kojih ipak mi danas

ne bi čitali ni Vilette, ni Emme,

niti Frankensteine…

  
    ODGODA JAGODA

     

    Odgoda-jagoda-pagoda,

odgoda je zapravo jagoda,

pojedem je kada ne mislim

na sutra, ali onda jedem sebe

iznutra zbog grižnje, grinje;

odgoda je samo slutnja da će

se nešto riješiti, samo ako

prespavam jednu noć.

A pagoda, gdje je pagoda,

figura, novac, dagaba, stupa,

sveta kuća ili dom ne-sigurno

mjesto, s tornjem, od drva

na kružnom putovanju brod

prepun ljudi, deva, na putu

od jagode do planinskog

Mediterana…

  
    HERBARIJ OD MORSKIH TRAVA

     

    Paluba je nezakopčana

kao ždrijelo gladnog kita,

polako jede mora, oceane…

    Na putu od četrdeset dana

mornari skupljaju kosti

za neki dnevnik potrebe,

možda neželje da se gleda

svojim očima ili pak želje

da nađe se odgovor u nekom

tropskom moru, suptropskoj

klimi, na zaleđenom kontinentu.

    Na kraju putovanja ostaje tek

herbarij morskih trava,

luke od periskopa

i zamorni putopis na tv ekranu.

  
    SMIJEH S KUKCIMA

     

    Neke se žene rađaju i umiru

pogrbljene, zgrčene, presavijene –

to su valjda ostaci iz praživota,

to su valjda darovi pramajki

koje danima brale su kupine

i bojale su se gledati gore,

prema najvećem plodu;

zato im je čitav život bio, ostao

smijeh sa kukcima u nekim

dobro sakrivenim zemunicama.

  
    KLEK

     

    Ne gledaj prema Risnjaku

jer ujutro doći će žena,

tražiti soli, a to je znak

da je bila na Kleku.

Za njom, letjet će muškarci

s ustima prepunim zobi,

a djeca spavat će u kućama;

jer rekli su im “šlater te bu!”

    Terstje spava, kosa mu je

zapela u smreki, miriše na

mladog risa dok metla stoji

prema gore i čuva nas

od starog Kleka.

  
    VAGANJE

     

    Jedna je žena htjela prijeći cestu,

ali nije vidjela auto iz suprotnog

smjera – Stanite! vičem u strahu.

ona je čula, pa se pomakla, odmah

pružila mi je ruku – Hvala, puno hvala…

Ništa, ništa, kažem, i sjetim se sebe

prije deset i više godina,

kad me je udario automobil,

vozač je bio kriv i crta mog karaktera,

da važem gore dole, naprijed nazad,

otići van ili ostati u zemlji, kao da

vrijeme odavno nije prestalo biti

pješčana igra jednog sata…

  
    SKUPINE BRESKVI U VRTU

     

    Najgori su oni dani kad

čitav se život pokaže na dlanu,

tad naglo zaoštri se pamćenje

i svaki dan traži pokriće, opravdanje.

Godine skupine su breskvi u vrtu,

beru se, broje, bacaju, pa tako danima,

imaju li kosti dovoljno kalcija,

kakvo je bilo vrijeme odrastanja,

je li sve išlo svojim tokom,

pravilna, nepravilna onto i filo-geneza.

U tim danima nisam dio nikakva niza,

brazde, grane, samo golo jastvo,

jesetra i ubojstvo pauka u sobi;

olovke nema, kaput je na vjetru,

prašina u sagu i pitanje –

jesam li stara?

  
    KAKO JA

     

    Kako ja mogu kad prepadne me

igra obrve, zadah pučine,

kako ja kad odmah sam čegrtuša,

al ne ostavljam ništa u pijesku,

kako kad tražim otiske tvog dlana,

a nalazim samo trag od krtice,

od krumpira zlatice u maminom vrtu.

Kako ja, kako netko uopće,

u vrijeme kad netko neznan,

vreba iza ugla i pretvara nas

u gole riječi koje ostaju same,

same ostaju preko noći.

  
    STARI BIK

     

    Otišla sam na odmor,

satima mažem kruh margarinom,

ne govorim nikom dobro jutro,

čak ni moru..

Na plaži prilazi mi starac, Dalmatinac

drži vlati morske trave u ruci,

a kožne mu stanice padaju po putu,

smiješi mi se, kaže da sam njegov tip

i da vodi me na Šoltu.

Ne, ne, kažem kao stidna djeva,

uzimam ručnik i pomislim:

Gle ti starog bika,

gadno je uz takvog biti žena!

  
    PRIZOR S MEDITERANA

     

    Obećala sam ti da bit ću

boginja bezumlja Mediterana,

pa kradem pedalinu,

da bježim od tamne obale,

da plovim po bijelom moru,

i plešem sa morskim psima.

Ali sad sam nasred mora,

s Kurdiima i ljudima

iz Afganistana koji na

gumama plutaju i

traže put

do nove obale..

  
    NOĆNO KUPANJE

     

    Neću na noćno kupanje,

doći će vilenjaci iz crnine

ili vodenjaci koji traže mladu,

omotat će trave oko mene,

odnijet će me u dubinu.

Kažeš – vidjet će, pa što,

mahat će s luft madraca,

misliš da će plakati?

  
    TUŠIRANJA

     

    Danas sam se triput tuširala,

Tko zna, možda je to histerija,

Sindrom lažnog sjećanja,

Neka potisnuta trauma

iz djetinjstva ili nešto bliže,

možda, ali da sam u Indiji,

ne bih se to pitala,

bio bi to simbolički obred,

ili svakodnevno bogosluženje,

prije dnevnog objeda i prije

počasti kućnom bogu…

    (Znaš li da kod Havika prljanje

izvire i iz samog dodira

s bambusom ili konopcem ?)

  
    SUKUBA

     

    Možeš zatvoriti prozor,

staviti križ na vrata,

ili luk ispod praga,

opasati se užem.

staviti komoštru,

nacrtati šapu.

    Možeš, neće ti pomoći;

doći ću ja, mačka s pet nogu,

razvratna sukuba,

ogrepst ću te,

ti ćeš biti dole, ja gore,

ljubav među nama.

  
    MALO SEBSTVA

     

    Čitala sam puno,

pa mi je u glavi ostala samo

riječ ili sintagma,

to su ostaci koje skupljam,

spajam, discordia concors,

pravim se da još vrijedi manirizam,

da je moguća meraviglia,

slike Jednoroga, Narcisa, izduženog

svijeta, pa mrtva hladna stvaram pjesme

od knjiških mrva i od malo sebstva,

sve to zato jer ne poznajem dovoljno

govor svog grada i mirise susjedstva.

  
    BUDNOST

     

    Nikad mi nisu trebale budilice,

nekad sam ranije dolazila

u školu, sjedila u parku,

čekala početak sata.

    I tako postala sam opruga,

čelična, nimalo meka, pa da

promijenim agregatno stanje,

otišla sam u daleku Espanju,

kod slikara nadreala,

da otopim mehanizam,

moj štit od lošeg metala.

    Nije mi uspjelo.

  
    LJETNI HAUSTORI

     

    Kasna je ljetna večer.

Grad je pust, ali odakle smeće?

Iz haustora smrdi, pa se čini

da ljudi leže u stanovima

poput zaboravljenih leševa,

i čekaju da se netko vrati s mora

i negdje ih zakopa…

    Umorna od vrućine, blizu

fatamorgane, čekam devu

jedno ili dvogrbu,

da me povede gdje pruge nema,

gdje raste vodeno cvijeće…

  
    NOVA GODINA

     

    Danas će netko poginuti slučajno

od zalutalog metka, smrznuti se

ili zaspati zauvijek kraj hladne Save…

Kažu da ovo je jedna od hladnijih zima

u zadnjih deset godina i da se manje puca…

Ni mi nismo pucali, niti pili šampanjac,

prelazak u Novu bio je tako nezamjetan,

nitko nije gledao sat, nitko nije primijetio

da je otkucala ponoć, pa smo tek deset minuta

kasnije pružili jedni drugima ruke i rekli

da nije važno – zapravo smo se prepali

da nam nije čak ni do kratke iluzije,

čestitanja, samo do šutnje, sangrije

i do laganog gibanja…

  
    VEČERA

     

    Za vrijeme večere trebalo bi govoriti

o krticama, ćuku, o paklu,

čemu paziti na svaku riječ,

pričati o medu, sreći, farbanju pasa…

Ne, treba pričati dugo, naširoko

o mravima koji su pojeli staricu,

miševima koji su ostavili trag na kolaču,

o štakoru u zahodskoj školjci,

o zgaženom muškarcu i njegovu autu.

Svi će tada vrtjeti glavom u čudu,

ostavljat tanjure i trčati na terasu:

na čašu svježeg zraka, na šumnu melasu…

  
    SARAJEVO

     

    Prvi put u Sarajevu,

podijelila sam tijelo,

dijelove poslala u nekoliko

gradova istog grada,

crvenim ili žutim taksijem

prelazim brzo granice i gledam

nove zgrade, vijećnice, džamije,

bacam novčiće u Sedam braće,

slušam priče Vedranove ratne,

tražim točke miješanja,

izvore usred crvenih tepiha…

    Vedran me grli, dira mi grudi.

one su za njega nepoznato tkivo,

kao i za mene Sarajevo,

nepoznato poznati pogled

našeg odrastanja.

  
    KRAJ SVETE PETKE

     

    U Beogradu ima puno pasa,

šeću po ulicama, mirno plaze,

spavaju, prate ljude, ali ne

grizu opatijske mršave mačke.

Na Kalemegdanu za nama ide

čopor, Goga se boji da smrdi

po strahu, a psi se pare baš kraj

Svete Petke, dok mi gledamo

riječne otoke i čekamo da iz grma

izađe još jedan prosijed muškarac

s pričom- kada je na Jadranu

zadnji put jeo lignje, hvatao

ženske, spavao kraj Save..

On će nas opet pozvati na

kavu, reći će da se ne bojimo

noći u ovome gradu jer

na svakoj stanici spavaju

psi, kao kerberi pred Hadom.

  
    LJUBIŠ MI GRUDI

     

    Ljubiš mi grudi na Gornjem gradu,

a s Trga čuju se ratni pokliči koje

moram slušati jer mi ništa drugo

ne preostaje, pa sam

kao dojilja nekih aristokrata,

kao krava iz bakinog sela,

kao biće bez glasa…

    No u trenu kad prestaneš

sa svojim večernjim ritualom,

obući ću sandale, ostaviti te samog,

i otići do zvjezdarnice posve gola;

bit ću blaženstvo s Krvavog mosta,

bit ću božica s tisuću sisa

i gornjogradska primadona.

  
    GALEBOVI

     

    Dubrovački galebovi zavode nas

sokom od jagoda i još slađom pričom.

Uz starijeg je mlađi, on uči vještine,

obojica nemaju veze s Lazaretima,

više vole zabave, plesnjake, avanture…

I dok slušam starijeg kako niže epitete,

poželim zamoliti ga da skoči s Boninova

da pliva do Lokruma, donese mi cvijeće

ili da me spasi kad budem padala sa zidina,

ipak neću jer slutim njegovu reakciju

uplašio bi se, prolio bi sok po sebi,

i pobjegao bi tražeći neku manje zahtjevnu,

neku treću…

  
    SUPOSTOJANJE

     

    Nekad davno postojale su godine i

u njima godišnja doba. Zima je bila

od snijega, jesen s lišćem suhim,

ljeto puno sunca, proljeće je bilo

od pupoljaka. No to je bilo davno,

davno, a danas sve to supostoji u

jednom danu; zato nosimo

naslage odjeće na sebi, majice

svlačimo u zraku, automobili

su nam prepuni zimskih guma,

kupamo se u smrznuto-vrelim

vodama i satima gledamo lišće

koje se rađa i umire u jednom danu.

Usput zamišljamo kako sad žive

i mjere vrijeme Indijanci i neka

daleka plemena i pitamo se jesu li

utihnuli glasovi starih žreca u

danima kad svaki je korak

jedna svetkovina.

  
    POVIJESNO ISTRAŽIVANJE

     

    Dok sam okružena kneževim lađama,

i dok mi teklići donose vodu,

moram saznati tko je prvi, baš onaj prvi kralj.

I dok tako prebirem legende od pergamena,

vidim da zaboravila sam gdje je Gizeh,

ne pamtim više dužine piramida,

izgubili su se i putovi Langobarda

i blještava arhivska karolina…

Izbrisana sam: tek noću slutim da su

šakalski bogovi sada na Marsu i da će

ih pronaći asirski astronauti.

Po nama će opet, znam to, padati,

padati, žuti stari Eufrati…

  
    EH, HERDERU

     

    Kaže se; ostani, imaš samo jedan jezik,

usisan majčinim mlijekom.

I zato, upoznaj ga još više:

sagradi stan od dvije-tri etaže

u njegovoj sintaksi, i udomi se!

Pozovi zatim glagoljaše na prvu svečanost;

ujutro gradite riznice u tvojim

podrumima, čistite prljave kuteve

kuće, po cijeli dan tražite

misale od medovne…

Navečer, umorni, u bičvama

puštajte duhove – da bude narod.

    Tek u ponoć, rastjeraj te goste,

stare i herderske, zaspi mirno

i ne sanjaj, nemoj sanjati

Turke, hidre, satire…

  
    IZBORNA GODINA

     

    Kada je izborna godina,

ja ostavljam svoja polja na ugaru

i bježim.

Prvo kradem avion (onaj naš državni)

i pilota koji je ostao u njemu.

Budim ga, remetim mu savršeno zdravlje

a on me ljubi i vodi visoko gore

da bacamo maglovite plakate

i šarene zmajeve kao žute kiše

po dugim cestama.

Gore, sivi metali ne mogu nam ništa,

a promjene izgledaju kao dobro

uhranjeni psi.

Moj pilot i ja ne putujemo u strane zemlje

jer bojimo se himni i tepiha,

samo ćemo usidreni ostati u zraku

neko vrijeme plaćati poreze lastavicama,

smijati se i vratiti sretni

glas glasno vičući.

  
    DAGNJE DAŠĆU

     

    Naša TV pretvorila se u veliku kuhinju.

Na prvom, drugom i trećem programu

svakodnevno umiru mladi šarani,

Hamleti pod svjetlima reflektora,

suši se celer u rukama bezličnih lica,

dagnje dašću od vrućine, gledam kako se

pod svjetlima truju gljive i kako kipi,

dimi se, a sve po receptima iz Kine i

Japana, i dok ekran već smrdi po luku,

smišljam novi recept – ugasiti ili baciti

televizor.

  
    POETESI

     

    O, draga poeteso koja spremno

čuvaš ognjište svog doma i koja

baš sada spremaš se ostati budna

u noći i pisati pjesme,

zamisli da kroz otvorena vrata

dođu radnici, sindikati i u trenu

presude ti, odrede kaznu,

od tebe traže samo priznanje.

Ti zbunjeno govoriš nisam kriva,

ja nisam ni mrava, nisam tvornicu

ponavljaš nekoliko puta, a za to

vrijeme, oni s polica izvlače knjige

pale, ne biraju, pale vatru na kojoj

griju se ruke, vino i pjevaju se

pjesme tako drugačije od tvojih

intimnih. Zamisli, ti plačeš, pa

se crveniš, Erskine Caldwell gori,

duhan gori, Afrika nije jedino mjesto

bez kruha, a ti, ti si jedino mjesto

do kojeg su mogli doći jer nemaš

zvona, jer su ti otvorena vrata.

  
    RODILA SAM DIJETE U SNU

     

    Rodila sam dijete u snu

i odmah sam se prepala.

Taj jedinstveni osjećaj majčinstva

na trenutak bio je narušen mišlju

da ćemo moje dijete i ja morati

??? godina provesti na gorju

koje je, baš kao i ono japansko,

mlado i nabrano, pa se zato često,

barem svakih pedeset godina – trese…

Ipak uspjela sam se smiriti kad

mi je u snu narastao tobolac –

time je nastala mogućnost

da moje dijete i ja provedemo život

i negdje drugdje, na nekom ipak

mirnijem mjestu.

  
    SUSJEDE

     

    Ujutro treba ići u dućan,

na ogradi već čekaju susjede,

pitaju za nekog, nečije zdravlje,

hvale novu frizuru, gledaju u

tetrapake i bijele vrećice, a ti

poželiš da se pretvore u stabla,

u drvorede, da te puste na miru,

da se ne moraš više tako rano

srdačno sa ljudima ophoditi.

  
    * * *

     

    Opet sam noćas čula vlakove,

znači padat će kuša ili tuča,

znači čvorci će pojesti izabelu,

prljavu, žutu kraljicu, a meni

baš je drago, nek ptice budu site,

baš mi je drago, neće biti ni vina

ni rakije niti, Bogu hvala,

pijanog Martinja…

    Opet će padati kamenje,

opet će se smrznuti cvijeće,

kruh i meso, a mi ćemo ostati

u kući i čekati da prođe tuča.

A onda, kad padne zadnji biser,

sahranit ćemo biljke koje su umrle –

napravit ćemo im male humke.

    Opet je magla, ljeto je u jeku,

samo čekamo topot mamuza.

rzanje konja, glomazne gmazove,

guštere bez repa i kočiju poštansku,

razbojnike u najvećem jeku,

to je uzbuđenje koje trebam prije kolača,

pucanj u poslijepodne,

crna bijela slika.

  
    SLIKA IZ DJETINJSTVA

     

    Kad sam bila mala, skupljala sam

biljke, moj brat ganjao je guštere,

onda ih je rasporio, donio ih

meni i ponosan, kao veliki lovac

predložio mi – Skuhaj ih u prežganoj

juhi od hajdučke tave i od crnog

grozda… rekla sam – Taman posla!

  
    EMMI

     

    Draga Emma, znaš li da danas postoje majice,

T-shirtsi s tvojim slikama, ti si danas moda,

o tebi sastavljaju se projekti, skupljaju se

pisma i dokumenti o tvojim govorima,

ljubavima, o ruskoj deziluziji i o anarhizmu…

Mnoge su Nore otad otišle od kuće,

drama je tek ponekad mjesto radikalnih ideja,

ipak slamaju se stupovi trulog društva,

djevojke više ne umiru od anemije, žene imaju pravo glasa,

mase i dalje vole zanose. ali u vremenu najvećih podjela

ne smije se odustati – ljepota ne smije biti hladna

kao kameni zid, ljubav treba uzeti bez ograničenja,

treba sjećati se španjolskog republikanca,

muke šleskog tkalca i boriti se, živjeti dalje,

kao ti Emma, bez zastoja i bez straha…

  
    PTICE

     

    Tata dobro poznaje ptice,

priča kako grlice grade slaba

gnijezda, od svega nekoliko

vlati, kažem – one su mi bliske,

ja gradim kolibe od slabog pruća,

da što kraće traju, da je bijeg blizu…

Onda na balkonu, tata i ja

sjećamo se goluba, posve bijelog,

koji izgubio se u pomrčini Sunca,

pa je posve slijep, sve do smrti,

bio naš prijatelj…

  
    HOLIZAM

     

    Moja mama više voli biljke, ja

životinje. Ona priča sa cvijećem,

ja ga samo zalijevam, ona nosi

hranu psu, ja sa njim provodim

sate, mama i ja, flora i fauna,

ekologija ili holizam na djelu.

  
    HRVATSKI FILM

     

    On je redatelj i snima film,

uz njega je već ostarjela glumica

s pregršt nada i dvije- tri zvijezde

koje kasne na jutarnje termine…

Odmah, na početku drugog dana

Neprilike – raspao se prvi kadar,

polomio se i krhki scenarij (bio

je od stakla), ubrzo su porasli i

troškovi, ali ekipa je ostala na splavi,

čeka dotacije koje će sigurno stići.

Tako ćemo uskoro vidjeti film

u velikoj dvorani, bit će puno

svijeta, polusvijeta i kolača, a

odmah nakon premijere,

film će dan provesti u praznom kinu,

a onda će godinama skupljati prašinu

na skrivenom mjestu, u nekom arhivu…

  
    ČAZBUKCEN

     

    Prije spavanja često kažem čazbukcen,

dugo nisam mislila o značenju te riječi,

ponavljala sam je misleći na baku,

na njene molitvenike i slike iz Lourdesa…

I tek nedavno, slučajno sam saznala

da govorim – čast Bogu, na maminom i bakinom

goranskom dijalektu i onda sam se postidjela

jer slabo ga poznajem, a i malo je knjiga

pisano njime, sjetim se onda Željke Čorak

i njenih Krhotina, pomišljam kako bih mogla

početi sakupljati riječi, priče, pjesme tog kraja,

a ne samo, kao dosad, risance, krumpir

i biljke za kuhanje planinskog čaja.

  
    TRIDESETA

     

    Evo, bliži se trideseta, za samo

deset mjeseci, pa već sređujem

ormare, spremam kostime, cipele

s visokom petom i tamnu šminku.

Sutra otići ću u šarene dućane,

kupiti čizme s debelim džonom

da budem konačno ne žena, već

curica s pokojom sijedom i s glavom

punom smiješnih ideja ili pak malo

strpljivo stablo koje pušta sokove

i čeka da prođu ljetne stihije

i zimske oluje…

  
    DOBA NEVINOSTI

     

    Curice pišu pjesme pune sunca,

mora, gorja, pa ih čitaju susjedima,

a svi im plješću, hvale ih, čipkasto

ih pozdravljaju, kako su pametne,

kako vješto oblikuju, kako imaju dara

i smisla, a onda kad prođe vrijeme

puberteta, otići će gosti iz salona,

nitko više neće pljeskati jer poezija

je svima herzig, svima je draga,

samo dok traje doba nevinosti,

dok jede se griz i bijela čokolada…

  
    ODUSTAJANJE

     

    One bježe od tjelesnog odgoja,

od štrikova, kozlića, penjanja

i brzine, pa se povlače u svoje

prozračne sobe i tamo čitaju

satima, danima i ponekad,

tek ponekad izlaze prerano,

pa se dogodi da nestanu, da

se utope prebrzo u bljesku

konkavnom, pljesku lokalnom.

  
    NESANICA

     

    Ne spavam – popila sam tri

šalice kave, dvije s mlijekom,

miš je uginuo od grama kofeina,

žena je umrla u sobi punoj cvijeća,

mjesec je crven, plimovit, dalek,

novac se topi u coca- coli,

tako će i moje meso ako ne

zaspem, ne odmorim

sivu plijesan…

  
    NESIGURNOST

     

    Ne znam zašto nastaje Nesigurnost.

Obično počinje ovako – vraćam se s ceste,

da ugasim svijetlo, iskopčam peglu, zatvorim

frižider ili hladnjak, svejedno…

I onda se vratim, na cesti pitam se

jesam li sve to napravila, jesam li dovoljno

dobra, lijepa, pametna, koliko je grešaka jer

sve je po zasluzi, kaže Meritokracija,

al nekako, nije mi, on the road, stalo do sebe,

i ne želim biti plaha u životu, heroina s parfemom

Crna melankolija…

    Kiša pada, kamion je poprskao sve, i mene,

vidim vozača, trebalo bi sada poći auto-stopom,

preko šengenskih granica, biti vozačeva djevojka

s postera, u zlatnom kaputu, koja pjeva, zapravo

krešti, sve do prvog motela, trebalo bi, ali ne smijem

ući u velike kamione, u njima već tresu se Azijati,

cigarete, naranče i tko zna još koje južno voće…

  
    BLAGDAN

     

    Pripremati kolače, one suhe i one

pune masti, dovući jelku ili silvera,

posaditi pšenicu tjedan dana prije,

kao nekad grah u vodi

i navečer pitati se – koliko je

bombi u zraku,

sela u mraku,

beduina u strahu.

i ne zaspati.

  
    BIJELI FAZANI

     

    Rublje treba vješati na balkonu,

da sve bude suho do dolaska jutra:

Ponekad, preko noći spusti se mraz,

pa smrznute hlače odvlačimo u kuću

kao mrtve fazane i puštamo ih da se

u toplini doma polako bude i mirišu…

  
    JAZ

     

    Tabakhouses, smrdljiva otrovna biljka,

kojom mašeš mi pred očima,

a ja se branim jer ne volim žute prste

na bijelim grudima i zadah u ustima.

I ovo dijeljenje prostora u kafićima

sasvim je nepotrebno – dim ionako klizi,

čini očitijom razliku među nama.

  
    BUĐENJE

     

    Budim se mrtva i umorna.

Po meni djeca cijelu noć

igrala su gumi-gumi,

bila sam mahovina

u šašu razbojnika i frižidera,

kao poslije bitke nekog rata.

    (Nije niti čudno da sada,

kad sam jedna, jedina,

moram popiti dvije šalice kave

da budem obična i svježa, mirisna,

eine frau iliti jedna žena)

  
    PRIJE SPAVANJA

     

    Prije spavanja neću brojati,

napravit ću inventuru prošlog

dana – koliko nedostaje čokolada,

jesam li prešla preko crvenog,

slijedi li konverzija u tri ujutro,

neki bijeg od manihejstva i pitanje;

hoće li doći čovjek iz ormara

i leći kraj mene ili tek šišmiš

i zapetljati se u moju kosu?

  
    OD MLINA DO MLINA

     

    Šećemo parkom, netko kaže;

Vidi, pogledaj kako vjeverica nosi

lješnjake u svoju dublju, takva budi,

sve se može, sve uz dobru organizaciju

života…

    I dok slušam savjete, gledam

u jezero, pa se sjetim lakizma,

Kundere i likova njegovih

koji gledaju Božje oblake, idu od

mlina do mlina, sjetim se Pavesea,

predaka njegovih u vinogradima talijanskim

i sretna sam jer nemam orahe, žireve

i velike škrinje da se skrijem u njima…

  
    MJESEČEVA SONATA

     

    U mjesečevoj sonati djeca s mlijekom i

gole ceste, na cesti droti, Ruskinje,

ratnice, Ameri i njihove ljepotice,

grudi su na avionu, na Ciccollini,

Republika je žena s golim grudima,

žene su bolna, topla asimetrija –

bez jedne dojke ili s jednom, dobro

sakrivenom, na klupi, u parku,

za vrijeme dojenja…

  
    MJESEC

     

    Gledala sam mjesec i na njega

sam se iskalila – zbog mjesečnice

on je kriv, kad je pun isto, a kad

je crven, onda je i ubojica…

Sve to morao je trpjeti jer sam ja

kao žena povezana sa njim, a ne

sa suncem, koje mi, kažu,

simbolički ne pripada.

  
    PREDKRŠĆANSKI NEMIR

     

    Kad se otapa snijeg, to je dan

kad nestaje Panonsko more,

kad izumiru ilirska plemena,

spajaju se sa slavenskim tijelom…

Tad miješaju se prognanici, ovi današnji

i oni iz Epidaurusa, plešu se plesovi oko carskih

palača, ubijaju se volovi kao u davna vremena,

bore se i danas Turci i alkari na širokom polju,

Ali rastu ipak i cice mace, lane posrće na ledu,

topi se zemlja, prasnuće i Svemir, samo nikad,

nikad neće naš predkršćanski, neolitski nemir…

  
    TREŠNJEVAČKO CVIJEĆE

     

    Prolazi tramvaj kraj Trešnjevačkog placa,

u tramvaju dijete i žena.

Gle, mama, lijes, kaže dijete,

to nije lijes, to je sanduk, tu je bilo cvijeće,

ne, nije, to je lijes, ponovi dijete,

tada zaškripi nešto, svi gledamo u čudu

i vidimo; smrskan auto, čovjek bez lica,

na njemu mrtvo trešnjevačko cvijeće…

  
    PUTNIK

     

    Zašto pjesma o Željku Malnaru?

Gledam nekad čitavu noć njegov stage,

premda me zove idiotom, gledam ridikule

koje kao da je Bog stvoril, goste koji leže pijani,

žene golih grudi, razne amatere i sjećam se

kako sam, kao klinka, išla na predavanja

o staklenim gradovima i plemenima

i ne mogu ga smatrati budalom,

kada govori o političarima koji su bili kod njega,

glumili bedake, a sad, kad su na vlasti, nije ih briga,

čak razumijem njegov bijes na samoga sebe

jer malo tog na zemlji neotkriveno je,

posvuda su mape, a putovima velikih vladara

ne idu više ni luđaci, ni konji, čak ni ptice,

prošlo je vrijeme putnika sanjara…

  
    ŽIVOTINJE NA TV-u

     

    Probuditi se usred noći i upaliti

televizor znači izložiti se nasilju

jer sigurno je tu lav koji hvata

neku nemoćnu zvjerku ili vuk koji

napada ovcu, zmija zeca…

I dok gledamo te hranidbene lance,

možemo se samo pitati, zašto netko

misli da nisu uzbudljiva široka pojila,

mirne rijeke i prazne savane…

  
    EPIFANIJA

     

    Koga ja to čekam na početku Ilice,

na sredini Frankopanske ili Oktogona

u toploj ljetnoj noći, posve sama na stanici,

tramvaj noćni koji kasni ili trenutak jedan

sasvim dovršene sreće, neku vrelu epifaniju,

pa okrećem glavu na sve strane i gledam slike

starih obrta, prastarih zagrebačkih šišmiša,

u meni puno je, previše soka od jagode, puno šećera

i vitamina koji čine život ponekad prezrelim,

pa poželim biti u zemlji naroda vina ili rakije,

poželim oporost, duljinu, devet godina

kontinuiteta, nepostojanje idealnog vremena,

mislim na njega koji čeka nju čitavu s autom,

na nju koja čeka njega trijeznog u Ljubljani…

Oni žive u šumi čovjeka iz Katange i spavaju

kraj bosanske rijeke i u eko priči, u aktivizmu

razlomljenih cik-caka, posvađanih ženskih scena

i nekih novih iskoraka…

Kažem: jagode nisu jedino voće, zdravlje je klasika;

i baš tada osjetim miris zagorjelih mahuna,

pa šaljem dimne signale sve do Črnomerca i kad, nakon

nekoliko minuta vidjeh oblake, znam da su živi tamo na

zapadnom dijelu grada i moja trenutna samoća dobiva

oblik neke sasvim posebne epifanije…

  
    UGANUĆE

     

    Mislila sam na tebe pa sam krivo

stala na nogu, mračno mi je bilo

pred očima, hoću li pasti tu pred

svima, jurim brzo do telefona,

kažem – uganula sam nogu, čuju –

slomila je nogu, kupujem pecivo

preslatko, da mi ne bude slabo,

dolaze moji, čude se što me

vide na nogama, u panici vode

me kući, dodiruju mi plavu

oteklinu, sjećaju se hematoma

kojeg sam dobila u saobraćajki

kao pješakinja na prijelazi i kažu –

Ti ipak imaš sreće, barem nikad do

kraja ne slomiš nijednu nogu!

  
    APSOLUTNI ROMANTIZAM

     

    Ponekad u ponoć nazove Pjesnik. Na početku vrlo razuman,

odmah zatim vrlo uplašen. Pregorjeli su, vidim, akumulatori

nekog sasvim apsolutnog romantizma i zato pitam; kako je

zakonodavče svijeta? A on, ohrabren, odmah me želi povući u

katakombe gibljivih jezika, u duge noći doxa i paradoxa.

Zato vozi u svim smjerovima u isto vrijeme. Citira pjesme,

drži se za skute mudrih starina. Crte njegovih autopoetika sijeku se u

šezdesetosmaškim ulicama. Pjesnik doziva curice, i ja ih vidim,

hale pune curica iz osamdeset i neke. Poredane su kao riječi

u stihu, lijepo su začešljane i sasvim nesputane. One griju krevete

okrutno hladnih stihotvoraca. I dok tako priča, posljednji put

pretvaram se u posve običnu kantu za smeće, za osjećaje, za sve i

pokrećem kampanju protiv opijata, i slavim prezervative.

Dok veliča ljubav samozaljubljenim glasom, pitam se, koja to linija

ponekad ne dijeli Pjesnike od – ludila…

  
    ANOREKSI

     

    Svaki dan napadnu me psi, psi Anoreksi. Šalju ih neke žene

koje kažu da su aristotelijanke. One kažu da je entelehija čista

forma, da se materija mora odstraniti i pretvoriti u misao. Zato

šalju Anorekse svim ženama s velikim grudima. Psi otrgnu grudi

koje sutra ponovo narastu, baš kao Prometejeva jetra.

Ipak svaki dan uspijem prosuti mlijeko po Trgu

s kojeg bježe lokalni političari.

